感事四首  其三
作者：歐陽修
朝代：宋

paragraphs: 仙境不可到，誰知仙有無。
或乘九斑虬，或駕五雲車。
朝倚扶桑枝，暮遊崑崙墟。
往來幾萬里，誰復遇諸涂。
富貴不還鄉，安事富貴歟。
神仙人不見，魑魅與爲徒。
人生不免死，魂魄入幽都。
仙者得長生，又云超太虛。
等爲不在世，與鬼亦何殊。
得仙猶若此，何況不得乎。
寄謝山中人，辛勤一何愚。